Document ID: 32011R0955

AZ EURÓPAI PARLAMENT ÉS A TANÁCS 955/2011/EU RENDELETE
(2011. szeptember 14.)
a Kombinált Nómenklatúra XI. áruosztályába tartozó és a Közösségben szabad forgalomba bocsátott egyes textiltermékek származásának igazolásáról, valamint az ilyen igazolás elfogadásának feltételeiről szóló 1541/98/EK tanácsi rendelet hatályon kívül helyezéséről, valamint a meghatározott textiltermékek harmadik országokból történő behozatalának közös szabályairól szóló 3030/93/EGK tanácsi rendelet módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikke (2) bekezdésére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való megküldését követően,
rendes jogalkotási eljárás keretében (1),
mivel:
(1)
Az 1541/98/EK tanácsi rendelet (2) megállapítja a származás igazolásának szabályait az olyan harmadik országokból származó textiltermékekre vonatkozóan, amelyekkel az Unió kétoldalú textilmegállapodást, jegyzőkönyvet vagy más megállapodást kötött, valamint olyan textiltermékekre vonatkozóan, amelyek tekintetében az Unió a termékbehozatal tendenciáinak nyomon követése érdekében felügyeleti rendszert vezetett be, vagy különleges védintézkedéseket alkalmaz.
(2)
Az 1541/98/EK rendelet elfogadása óta több jelentős változás is bekövetkezett. Az Unió által a Kombinált Nómenklatúra XI. áruosztályába tartozó textiltermékek esetében alkalmazott behozatali intézkedések száma és hatása fokozatosan csökkent, és azok mára a Kombinált Nómenklatúra érintett vámtarifaszámai és az érintett országok tekintetében egyaránt maradványnak tekinthetők.
(3)
A Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (3) 26. cikke értelmében a vámhatóságok, kétség esetén, további származási igazolást kérhetnek.
(4)
Az egységes vámokmány kitöltésekor, amelyet a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (4) 37. mellékletében található, az egységes vámokmány használatáról szóló útmutató szerint kell elvégezni, a 34. rovatba minden esetben be kell írni a behozott termékek származási országát. Ezt az adatot a rendes ellenőrzési eljárások keretében ellenőrzik, amelynek során lehetőség van arra, hogy a vámhatóságok adott esetben, eseti alapon, további igazolást kérjenek.
(5)
A további származási igazolás rendszeres bemutatásával kapcsolatos kötelezettség az (1) preambulumbekezdésben említett textiltermékek esetében ma már aránytalan ahhoz a céljához képest, hogy egyes olyan behozatali intézkedéseket egészítsen ki, amelyek már maguk is gyakorlatilag használaton kívül vannak. E kötelezettség tehát szükségtelen terhet ró a gazdasági szereplőkre.
(6)
Tekintettel arra, hogy az érintett textiltermékek behozatalára már nem vonatkoznak korlátozások, és a vámhatóságok kiegészítő információkat kérhetnek a (4) preambulumbekezdésben említettek szerint, nevezetesen a behozott termékek eredetére vonatkozó kétség esetén, a továbbiakban nincs szükség az 1541/98/EK rendeletben előírt kiegészítő adminisztratív követelmények fenntartására.
(7)
Az 1541/98/EK rendeletet ezért hatályon kívül kell helyezni.
(8)
A 3030/93/EGK tanácsi rendeletet, (5) amely szerint bizonyos esetekben elfogadható az 1541/98/EK rendeletnek megfelelő származási igazolás, a fentiekkel összhangban módosítani szükséges,
ELFOGADTA EZT A RENDELETET:
1. cikk
Az 1541/98/EK rendelet hatályát veszti.
2. cikk
A 3030/93/EGK rendelet 1. cikke (6) bekezdésének első albekezdésében a második mondatot el kell hagyni.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2011. szeptember 14-én.

Labels: 3
1